# Kontrakt

mellem

Udlændingestyrelsen

Ryesgade 53

2100 København Ø

og

...

*Leverandøren*

om

**styrket rådgivning af afviste asylansøgere i**

**medfør af udlændingelovens § 43 a, stk. 8**

**Af [måned] 2018**

Indhold

[Kontrakt 1](#_Toc503528152)

[1. Indledning 4](#_Toc503528153)

[2. Aftaleparterne 4](#_Toc503528154)

[4. Kontraktsum 4](#_Toc503528155)

[5. Kontrakt og bilag 4](#_Toc503528156)

[6. Generelt om rådgivningstjenesten 5](#_Toc503528157)

[6.1. Opgaven 5](#_Toc503528158)

[6.2. Formålet 5](#_Toc503528159)

[6.3. Målgruppe 5](#_Toc503528160)

[7. Leverandørens opgaver 5](#_Toc503528161)

[7.1. Rådgivningstjenestens tilstedeværelse 6](#_Toc503528162)

[7.2. Opsøgende indsats 7](#_Toc503528163)

[7.3. Indholdet af den individuelle rådgivning 7](#_Toc503528164)

[7.4 Tidlig informationsindsats 8](#_Toc503528165)

[7.5 Henvisning til Dansk Flygtningehjælp 8](#_Toc503528166)

[7.6. Udarbejdelse af individuelle handleplaner 8](#_Toc503528167)

[7.7. Oversættelse af personlige dokumenter 8](#_Toc503528168)

[7.8. Udarbejdelse af informationsmateriale 8](#_Toc503528169)

[7.9. Distribution af informationsmateriale 9](#_Toc503528170)

[7.10. Opkvalificering af netværksmedarbejdere på centrene 9](#_Toc503528171)

[7.11. Landeeksperter 9](#_Toc503528172)

[7.12. Nationalt og internationalt samarbejde (bl.a. reintegrationsprogrammer) 9](#_Toc503528173)

[7.13. Deltagelse i følgegruppemøder 10](#_Toc503528174)

[7.14. Opfølgning på eventuelle uregelmæssigheder som rådgivningstjenesten måtte observere på et indkvarteringssted 10](#_Toc503528175)

[8. Behandling af personoplysninger 10](#_Toc503528176)

[9. Drift og betaling 11](#_Toc503528177)

[9.1. Generelt 11](#_Toc503528178)

[9.2. Overskudsbegrænsning (non-profit) 11](#_Toc503528179)

[9.3. Særlige indsatser 11](#_Toc503528180)

[10. Afregning 11](#_Toc503528181)

[11. Økonomisk afrapportering 12](#_Toc503528182)

[12. Uforbrugte midler 12](#_Toc503528183)

[13. Aktivitetsrapportering og evaluering 12](#_Toc503528184)

[13.1. Aktivitetsrapportering 12](#_Toc503528185)

[13.2. Kvalitativ vurdering 13](#_Toc503528186)

[14. Bistand til Udlændingestyrelsen i forbindelse med ministerbetjening, folketingsbesvarelser m.v. 13](#_Toc503528187)

[15. Tilsyn 13](#_Toc503528188)

[16. Ændringer i aftalegrundlaget i kontraktperioden 13](#_Toc503528189)

[17. Misligholdelse 14](#_Toc503528190)

[18. Lovvalg og tvistbilæggelse 15](#_Toc503528191)

[19. Kontraktens løbetid og forlængelsesadgang 15](#_Toc503528192)

[20. Opsigelse 15](#_Toc503528193)

[21. Underskrifter 15](#_Toc503528194)

[22. Bilag 16](#_Toc503528195)

# 1. Indledning

Denne kontrakt er indgået med henblik på at regulere samarbejdet mellem parterne i forbindelse med varetagelse af rådgivningstjenesten for afviste asylansøgere, herefter rådgivningstjenesten.

Afviste asylansøgere har i udgangspunktet ikke ret til at opholde sig i landet, og skal derfor udrejse. Rådgivningstjenestens formål er at fremme udrejse af frivillighedens vej.

Rådgivningstjenesten skal således rådgive afviste asylansøgere om de muligheder, der er forbundet med udrejsen, herunder muligheder for deltagelse i reintegrationsprogrammer.

# 2. Aftaleparterne

Parterne i denne aftale er:

Udlændingestyrelsen

Ryesgade 53

2100 København Ø.

*og*

[navn]

(herefter leverandøren)

# 4. Kontraktsum

Kontraktsummen udgør op til 13.300.000 danske kroner inklusive moms. Der henvises i øvrigt til punkt 9, drift og betaling.

# 5. Kontrakt og bilag

Leverandøren skal varetage rådgivningstjenesten i overensstemmelse med leverandørens løsningsbeskrivelse i det afgivne tilbud af den xx. januar 2018 og det budget, som Udlændingestyrelsen har godkendt i forbindelse med kontraktindgåelse.

Leverandørens løsningsbeskrivelse i tilbud af xx. januar 2018 og det af Udlændingestyrelsen godkendte budget indgår i denne kontrakt som bilag.

# 6. Generelt om rådgivningstjenesten

## 6.1. Opgaven

Rådgivningstjenesten for afviste asylansøgere, herefter rådgivningstjenesten, skal yde en uvildig rådgivning om hjemrejse og hjemrejsemuligheder for afviste asylansøgere.

Leverandøren skal samarbejde med danske myndigheder og andre aktører, der er involveret i arbejdet med afviste asylansøgere, jf. pkt. 6.13.

## 6.2. Formålet

Formålet er at fremme frivillig hjemrejse for afviste asylansøgere.

Rådgivningstilbuddet skal være en hurtig og fokuseret uvildig rådgivning om hjemrejse og mulighederne for genetablering i hjemlandet. Rådgivningen skal således ske hurtigst muligt efter det endelige afslag på asyl.

Rådgivningstjenesten skal støtte op om selve udrejsemulighederne og dermed motivere den afviste asylansøger til selv at overveje frivillig hjemrejse. Det gælder uanset, hvor lang tid den pågældende har været i udsendelsesposition.

Rådgivningen skal være et relevant tilbud, som de fleste vælger at tage imod.

Rådgivningen skal tilbydes som et supplement til den rådgivning, som Rigspolitiet giver den enkelte asylansøger i forbindelse med, at asylmyndighederne giver et endeligt afslag på asyl.

## 6.3. Målgruppe

Målgruppen for rådgivningstjenesten er alle udlændinge, der har fået et endeligt afslag på deres ansøgning om asyl med en frist for udrejse af Danmark (afviste asylansøgere i udrejseposition), jf. udlændingelovens § 43 a, stk. 8.

Målgruppen inkluderer også personer på tålt ophold. Det forudsættes dog, at rådgivningstjenesten ikke aktivt opsøger personer på tålt ophold.

# 7. Leverandørens opgaver

Rådgivningstjenesten skal yde uvildig rådgivning om hjemrejse og hjemrejsemuligheder for afviste asylansøgere.

Rådgivningstjenestens opgave er at yde en praktisk, logistisk og opsøgende indsats med det formål at motivere til og fremme den frivillige udrejse.

## 7.1. Rådgivningstjenestens tilstedeværelse

Målgruppen vil fremover primært være indkvarteret på de to udrejsecentre og på hjemrejsecentret. Rådgivningstjenesten skal være dagligt til stede på disse tre centre.

Udrejsecenter Kærshovedgård har et driftsniveau på 400 personer, og følgende beboergrupper er pt. indkvarterede:

* 1. Enlige voksne asylansøgere, der har fået endeligt afslag på asyl, og som *ikke* medvirker til udsendelse.
  2. Kriminelle udviste.
  3. Personer, der er på tålt ophold.

Udrejsecenter Sjælsmark har et driftsniveau på 400 personer, og følgende beboergrupper er pt. indkvarterede:

1. Familier med børn og par uden børn, der har fået endeligt afslag på asyl og som *ikke* medvirker til udsendelse
2. Personer, der har fået afslag efter en særlig procedure, fordi asylansøgningen er anset for åbenbart grundløs.
3. Personer der skal tilbageføres til et andet land efter Dublin-Forordningen med henblik på at få behandlet asylsansøgningen i dette land.

Hjemrejsecenter Avnstrup har et driftsniveau på 600 personer, og følgende beboergrupper vil fremover være indkvarterede:

1. Udlændinge, der får endeligt afslag på deres ansøgning om asyl. Såfremt en afvist asylansøger medvirker til sin egen udsendelse, bliver vedkommende boende på Hjemrejsecenter Avnstrup indtil udrejsen. Nægter en afvist asylansøger at medvirke til sin egen udrejse, bliver vedkommende overflyttet til Udrejsecenter Sjælsmark eller Udrejsecenter Kærshovedgård, medmindre der mulighed for umiddelbar udsendelse.

Leverandøren skal herudover tilrettelægge rådgivningen efter at et antal personer i målgruppen er indkvarteret på andre centre end de tre ovenfor nævnte centre. Leverandøren skal således efter anmodning fra indkvarteringsoperatørerne aftale rådgivningsbesøg på øvrige indkvarteringssteder, fx på centre for uledsagede mindreårige.

Det fremgår af operatørkontrakterne med de indkvarteringsoperatører, der driver asylcentre på vegne af Udlændingestyrelsen, at indkvarteringsoperatørerne skal udpege en medarbejder, der skal være rådgivningstjenestens kontaktperson på asylcentret. Leverandøren skal koordinere rådgivningsindsatsen med denne kontaktperson hos de enkelte operatører.

## 7.2. Opsøgende indsats

På udrejsecentrene og hjemrejsecentret skal leverandøren med et antal rådgivere aktivt opsøge endeligt afviste asylansøgere, der netop er ankommet til et af centrene. Rådgivningstjenesten skal således opsøge alle nyankomne til de to udrejsecentre og til hjemrejsecentret inden for de første par dage efter ankomsten mhp., at de nyankomne tager imod tilbuddet om rådgivning.

De opsøgende rådgivere skal løbende informere nyligt ankomne beboere om rådgivningstjenesten og arrangere møder mellem de afviste asylansøgere og en rådgiver, der er landeekspert for vedkommendes hjemland.

Leverandøren skal ligeledes opsøge personer på udrejsecentrene og hjemrejsecentret, der i første omgang har afvist rådgivningstilbuddet, men som fortsat ikke kender til alle mulighederne for at få støtte til hjemrejsen.

## 7.3. Indholdet af den individuelle rådgivning

Rådgivningstjenesten skal yde uvildig rådgivning om mulighederne for hjemrejse, herunder bl.a. om mulighederne for at opnå økonomisk støtte i medfør af udlændingelovens § 43 a, stk. 2, til genetablering i det land, hvortil de udrejser.

Et rådgivningsforløb kan bestå af en eller flere samtaler. Et rådgivningsforløb kan dække over rådgivning af en familie samlet set eller over et forløb med en enkelt person afhængigt af behov. De konkrete hjemrejseforløb skal tilpasses individuelt i forhold til modtagerens nationalitet og udgangspunkt i øvrigt

Rådgivningen skal motivere den afviste asylansøger til selv at overveje frivillig hjemrejse og indeholde følgende hovedelementer: :

* Oplysning om muligheder for konkret modtagelse i hjemlandet.
* Oplysning om og eventuel bistand til ansøgning om deltagelse i reintegrationsprogrammer i hjemlandet.
* Oplysning om og eventuel bistand til ansøgning om eventuelle økonomiske støttemuligheder fra danske myndigheder eller andre økonomiske støttemuligheder nationalt eller internationalt.
* Oplysning om øvrige lokale forhold i modtagerlandet, herunder alternative støttemuligheder som muligheder for uddannelse og orientering om beskæftigelsesmuligheder i hjemlandet.
* Etablering af eventuelle skypemøder om hjemrejsemuligheder, herunder skypemøder med eventuelle leverandører af reintegrationsprogrammer eller andre relevante aktører.
* Som supplement til politiets vejledning i forbindelse med udrejsekontrollen, skal rådgivningstjenesten rådgive om de overordnede linjer i politiets udsendelsesarbejde, konsekvenser af medvirken/ikke-medvirken og vejledning om konsekvenser af overtrædelse af den fastsatte udrejsefrist.

## 7.4 Tidlig informationsindsats

Rådgivningstilbuddet skal tilrettelægges på en sådan måde, at de fleste i målgruppen vælger at tage imod rådgivningstilbuddet.

Leverandøren skal derfor på alle asylcentre i landet informere om, at der efter afslag på asyl eksisterer et rådgivningstilbud, som er relevant at tage imod.

Der er tale om en informationsindsats, der skal bevidstgøre asylansøgere, om, at der efter evt. endeligt afslag på asyl findes et rådgivningstilbud, der varetages af en uvildig rådgivningstjeneste, og som kan rådgive om forskellige muligheder for hjemrejse, herunder individuelt tilpassede forløb baseret på den enkeltes konkrete muligheder.

## 7.5 Henvisning til Dansk Flygtningehjælp

Rådgivningstjenesten skal henvise den afviste asylansøger til Dansk Flygtningehjælps almindelige rådgivningstilbud, såfremt der opstår behov for en juridisk vurdering af den pågældendes sag.

## 7.6. Udarbejdelse af individuelle handleplaner

Leverandøren skal, når det er relevant, udarbejde en handleplan i forbindelse med de individuelle rådgivningsforløb.

## 7.7. Oversættelse af personlige dokumenter

Leverandøren skal som led i forberedelserne for afviste asylansøgere, der vil vende frivilligt hjem, være behjælpelig med oversættelse af diverse personlige dokumenter fra opholdet i Danmark. Det kan f.eks. dreje sig om fødselsattester, korte sundhedserklæringer om aktuel diagnose og behandling, skole- og andre uddan-nelsespapirer, diplomer, til hjemlandets sprog eller engelsk med henblik på at lette overgangen fra Danmark til hjemlandet.

## 7.8. Udarbejdelse af informationsmateriale

Leverandøren skal udarbejde informationsmateriale om rådgivningstjenesten. Informationsmaterialet skal godkendes af myndighederne i følgegruppen for rådgivningstjenesten. Herefter skal materialet uanset om der er tale om elektronisk informationsmateriale eller om der er tale om informationsmateriale på papir, oversættes til følgende sprog: arabisk, engelsk, dari, farsi, fransk, russisk, somali, sorani og tigrinya.

Materialet skal indeholde konkrete oplysninger om muligheder for rådgivning og støtte til hjemrejsen og eventuelle særlige forhold i de konkrete modtagerlande.

Der udarbejdes herudover særskilt materiale for udvalgte nationaliteter, herunder de største nationaliteter i udsendelsesposition og for de lande, hvori Danmark har aftaler om reintegrationsprogrammer. Således bør der udarbejdes særligt materiale om Afghanistan, Irak, Iran, Somalia, Etiopien, Pakistan og Nepal.

## 7.9. Distribution af informationsmateriale

Leverandøren skal sørge for, at informationsmaterialet løbende er tilgængelig i et passende antal eksemplarer på asylcentrene for derved at informere om rådgivningstjenesten, også til de ansøgere, der har fået forkyndt et endeligt afslag på asyl, inden rådgivningstjenesten påbegyndes.

## 7.10. Opkvalificering af netværksmedarbejdere på centrene

Leverandøren skal i forlængelse af de løbende besøg på opholdscentrene i forbindelse med informationsindsatsen og rådgivning af eventuelle indkvarterede afviste asylansøgere løbende orientere centerpersonalet i de overordnede rammer for rådgivningstjenestens virke og det rådgivningstilbud, der stilles til rådighed efter afslag på asyl.

## 7.11. Landeeksperter

For at understøtte rådgivningen om reintegrationsprogrammer, konkret modtagelse i hjemlandet og øvrige lokale forhold i modtagerlandet, herunder alternative støttemuligheder som muligheder for uddannelse og orientering om beskæftigelsesmuligheder i hjemlandet, samt etablering af skype-møder med relevante aktører i modtagerlandene, skal leverandøren løbende have et antal lande-eksperter til rådighed, der har kendskab til konkrete og praktiske forhold i modtagerlandene.

## 7.12. Nationalt og internationalt samarbejde (bl.a. reintegrationsprogrammer)

Rådgivningstjenesten skal også have kendskab til eventuelle andre projekter om frivillig hjemrejse. Andre projekter kan være i regi af humanitære organisationer, eller andre nationale eller internationale aktører.

Danmark har indgået aftaler om benyttelse af pladser i en række reintegrationsprogrammer blandt andet i regi af Det Europæiske Reintegrationsnetværk (ERIN) samt i enkelte bilaterale aftaler. Danmark har pt. aftaler om pladser i reintegrationsprogrammer i Afghanistan, Etiopien, Irak (det centrale Irak og i det kurdiske område i Irak), Bangladesh, Pakistan og Nepal. Danmark vil løbende kunne anvende pladser i reintegrationsprogrammer i flere andre lande.

Det kan være relevant, at rådgiverne fra rådgivningstjenesten deltager i faglig udveksling mv. i regi af det Europæiske Reintegrations Netværk (ERIN).

Leverandøren skal både rådgive om hjemrejsemuligheder i ERIN-regi eller andre projekter, der måtte blive oprettet, og om andre muligheder for hjemrejse.

## 7.13. Deltagelse i følgegruppemøder

Leverandøren skal deltage i forventeligt 4 årlige følgegruppemøder med repræsentanter fra bl.a. Udlændinge- og Integrationsministeriet, Udenrigsministeriet, Udlændingestyrelsen og Rigspolitiets Nationalt Udlændingecenter og Udlændingecenter Nordsjælland (Nordsjællands Politi).

Leverandøren skal deltage med en repræsentant, der har kompetence til at træffe beslutninger på ledelsesniveau samt en repræsentant, der har kendskab til rådgivningstjenestens indhold og koordination i praksis.

Følgegruppemøderne har til formål at følge op på leverandørens opgaveløsning samt sætte retning for leverandørens opgaveløsning fremadrettet, såfremt udlændingemyndighederne eller Udenrigsministeriet vurderer, at der er behov herfor.

På følgegruppemøderne vil mønstre og tendenser omkring udrejse, udlændingemyndighedernes prioriteringer og nye initiativer i udsendelsesarbejdet indgå regelmæssigt. Herudover vil følgende elementer indgå på regelmæssig basis:

* Leverandørens muligheder og mål for hurtigt at yde rådgivning til målgruppen efter afslag på asyl
* Hvor mange i målgruppen, der har taget imod rådgivningstilbuddet
* Øvrig opfølgning på leverandørens arbejde i den forgangne periode

Rådgiverne skal særligt fokusere rådgivningsindsatsen på de nationaliteter, som bliver fremhævet på følgegruppemøderne eller øvrige møder.

## 7.14. Opfølgning på eventuelle uregelmæssigheder som rådgivningstjenesten måtte observere på et indkvarteringssted

I tilfælde, hvor leverandøren som led i rådgivningsarbejdet måtte opleve eventuelle uregelmæssigheder i driften på et indkvarteringssted, skal leverandøren i første omgang orientere ledelsen hos den operatør, der driver indkvarteringsstedet, med kopi til Udlændingestyrelsen.

# 8. Behandling af personoplysninger

De oplysninger, som leverandøren eller eventuelle underleverandører modtager som led i opgavevaretagelsen, herunder personoplysninger, skal behandles fortroligt. Leverandøren har tavshedspligt med hensyn til oplysningerne, jf. forvaltningslovens § 27, stk. 6. Personoplysninger skal i øvrigt behandles i overensstemmelse med lov om behandling af personoplysninger og vil kun kunne videregives til tredjepart med skriftligt samtykke fra den pågældende. Den 25. maj 2018 træder en ny persondataforordning i kraft og vil derfor være gældende for leverandøren inkl. de lovændringer, der måtte følge heraf.

Leverandørens forpligtelser finder anvendelse også efter kontraktens ophør.

# 9. Drift og betaling

## 9.1. Generelt

Leverandøren skal sikre, at der er en økonomisk og regnskabsmæssig adskillelse af driften for de opgaver, som leverandøren løser i medfør af denne kontrakt og leverandørens øvrige virksomhed.

Leverandøren skal levere ydelserne beskrevet i denne kontrakt i overensstemmelse med det budget, som Udlændingestyrelsen har godkendt i forbindelse med kontraktindgåelse. Budgettet indgår som bilag i denne kontrakt.

Leverandørens honorar kan alene anvendes inden for formålsbeskrivelsen for bevillingen på finansloven for 2018, og det af Udlændingestyrelsen godkendte budget.

Såfremt der er behov for at udarbejde yderligere materiale, fx til brug for den tidlige informationsindsats, kan leverandøren inden for den afsatte økonomiske ramme udarbejder materiale til brug herfor. Såfremt der udarbejdes materiale til brug herfor skal materialet i høring i følgegruppen, jf. pkt. 7.13.

## 9.2. Overskudsbegrænsning (non-profit)

Rådgivningstjenesten skal i udgangspunktet varetages således, at leverandøren ikke opnår et overskud (non-profit). Udlændingestyrelsen skal godkende det overhead, der i budgettet forventes oppebåret ved at varetage opgaven. Et eventuelt over-skud/overhead kan ikke udloddes som udbytte og kan alene anvendes i forhold til den kontraktregulerede opgave.

## 9.3. Særlige indsatser

Udlændingestyrelsen vil reservere en pulje til indsatser i løbet af året. I 2018 vil puljen udgøre 2 mio. kr., som forventes udmøntet i løbet af året. Yderligere bevillinger kan også komme på tale til særlige indsatser i kontraktperioden.

# 10. Afregning

Leverandøren afregnes på baggrund af en økonomisk ramme, der er beregnet ud fra en beregningsteknisk enhedspris pr. samtaleforløb. Leverandøren afregnes pr. forløb med den beregningstekniske enhedspris. Et samtaleforløb kan variere i antallet af samtaler, og et forløb kan gælde for en enkelt person eller for en familie, såfremt der er tale om ét samtaleforløb for familien, ellers afregnes der pr. forløb i familien.

Den beregningstekniske enhedspris indeholder overhead i form af alle støttefunktioner i forbindelse med rådgivningstjenestens virke bl.a. administration, internationalt arbejde, supervision, rejseudgifter, tolkeudgifter, følgegruppemøder osv.

[Yderligere information om afregningsvilkår vil indgå i den endelige kontrakt.]

# 11. Økonomisk afrapportering

Udlændingestyrelsen sender kvartalsvist en afregningsskabelon til leverandøren.

Der afrapporteres på følgende hovedposter: fast beredskab, variabelt beredskab og koordinering, vidensdeling og øvrige ydelser.

Leverandøren aflægger ved indgangen til 2019 et foreløbigt regnskab for 2018 mhp. at oplysningerne kan indgå i prioriteringerne for 2019, jf. også pkt. 12, i det tilfælde at bevillingen på finansloven forlænges.

Leverandøren aflægger pr. 1. marts 2019 årsregnskab for 2018. Regnskabet skal indeholde en revisionspåtegning og revisionen skal udføres af en statsautoriseret revisor.

# 12. Uforbrugte midler

Leverandøren vil skulle tilbagebetale ethvert bidrag, herunder indkøb af større løsøregenstande, som leverandøren har modtaget fra Udlændingestyrelsen i medfør af denne kontrakt, og som ikke fremgår af den afsluttende rapport, medmindre andet aftales mellem parterne.

# 13. Aktivitetsrapportering og evaluering

## 13.1. Aktivitetsrapportering

Leverandøren skal kvartalvist afrapportere til Udlændingestyrelsen og til følgegruppen på den aktivitet, der er ydet i det foregående kvartal.

Leverandørens afrapporteringer vil blive fremsendt forud for følgegruppemøderne til hele kredsen af deltagere.

I forbindelse med et rådgivningsforløb skal rådgiverne registrere, om der er rådgivet om elementer, der er beskrevet i pkt. 7.3, samt registrere nationaliteten for den person, der modtager rådgivning.

Kvartalsrapporten skal indeholde følgende:

* En opsummering af den ydede rådgivning på baggrund af den registrering som rådgivningstjenesten foretager i forbindelse med den individuelle rådgivning, herunder nationalitet, antallet af individuelle forløb og antallet af samtaler pr. individuel forløb,
* antallet af personer, som er henvist til reintegrationsprojekter eller frivillig udrejse af leverandøren i forbindelse med rådgivningen,
* antallet af besøg på centre udover de to udrejsecentre og hjemrejsecentret.

Leverandøren skal herudover lave en særskilt opgørelse over bemandingen/disponeringen på de enkelte centre.

## 13.2. Kvalitativ vurdering

Pr. 1. oktober 2018 skal den kvartalsvise aktivitetsafrapportering uddybes med en kvalitativ vurdering af ordningen.

Den kvalitative vurdering skal indeholde en beskrivelse af leverandørens samarbejde med de aktører, der er involveret i arbejdet med afviste asylansøgere og en vurdering af samarbejdet med aktører i modtagerlandene.

Endvidere kan den kvalitative vurdering indeholde en gennemgang af de erfaringer, som leverandøren i øvrigt har gjort sig.

Den kvalitative vurdering kan ledsages af eventuelle anbefalinger.

# 14. Bistand til Udlændingestyrelsen i forbindelse med ministerbetjening, folketingsbesvarelser m.v.

Leverandøren skal efter anmodning fra Udlændingestyrelsen i nødvendigt omfang, til tider med kort varsel, levere bidrag til Udlændingestyrelsen i forbindelse med ministerbetjening, udarbejdelse af bidrag til besvarelse af spørgsmål fra Folketinget, Folketingets Ombudsmand, Rigsrevisionen mv.

# 15. Tilsyn

Udlændingestyrelsen vil kunne føre tilsyn med leverandørens opgavevaretagelse, både ved anmeldte og ikke anmeldte besøg.

# 16. Ændringer i aftalegrundlaget i kontraktperioden

Opgaverne fastlagt i denne kontrakt er dikteret af det til enhver tid værende antal asylansøgere og undergivet politisk bevågenhed. Derfor må der i aftaleperioden kunne forventes gennemført såvel justeringer af aftalegrundlaget som ændringer af regelgrundlag m.v. Eventuelle ændringer i aftalegrundlaget skal indgås ved gensidig skriftlig aftale mellem parterne.

Opgaven skal udføres, så de til enhver tid gældende myndighedsforskrifter overholdes. Leverandøren er derfor forpligtet til i aftaleperioden at tåle de ændringer, som er nødvendige for at sikre dette. Leverandøren vil alene efter forudgående aftale med Udlændingestyrelsen blive kompenseret for dokumenterede og nødvendige merudgifter.

Som led i Udlændinge- og Integrationsministeriets fortsatte arbejde med at fremme antallet af udsendelser fra Danmark, herunder som led i en styrket informations- og rådgivningsindsats, vil der, når dette arbejde er afsluttet, kunne opstå flere opgaver inden for rådgivningstjenestens regi enten på baggrund af reserverede midler til projektet inden for den afsatte ramme på 20,8 mio. kr. eller som en del af nye initiativer på området efter aftale med Udlændingestyrelsen.

Udlændingestyrelsen kan i kontraktperioden udstede yderligere retningslinjer for non-profit og beregning af overhead.

# 17. Misligholdelse

I tilfælde af misligholdelse gælder dansk rets almindelige regler.

Udlændingestyrelsen kan ophæve kontrakten, såfremt der er væsentlige mangler eller anden væsentlig misligholdelse ved levering af ydelserne.

Ophævelse kan dog kun ske, såfremt Udlændingestyrelsen har afgivet skriftligt påkrav, og operatøren ikke har afhjulpet forholdet.

Påkrav skal indeholde angivelse af, hvori den væsentlige misligholdelse består samt en rimelig frist på mindst 14 dage til at afhjælpe forholdet.

Hvis Udlændingestyrelsen ikke opfylder sine forpligtelser i henhold til kontrakten og underbilagene, fritages operatøren for at levere ydelser efter kontrakten i det omfang, operatøren kan dokumentere, at Udlændingestyrelsens opfyldelse af sine forpligtelser er en nødvendig forudsætning for operatørens levering af ydelserne.

Leverandøren kan ophæve kontrakten, såfremt Udlændingestyrelsen væsentligt misligholder sine forpligtelser.

Ophævelse kan dog kun ske, såfremt leverandøren har afgivet skriftligt påkrav, og Udlændingestyrelsen ikke har afhjulpet forholdet.

Påkrav skal indeholde angivelse af, hvori den væsentlige misligholdelse består samt en rimelig frist på mindst 14 dage til at afhjælpe forholdet.

# 18. Lovvalg og tvistbilæggelse

Leveringsaftalen er undergivet dansk ret.

Enhver uoverensstemmelse, tvist eller krav affødt på baggrund eller med henvisning til denne kontrakt skal løses ved forhandling mellem parterne.

Kan der ikke på baggrund af forhandling opnås enighed mellem parterne, kan hver part efter eget skøn anlægge retssag. Værneting er Udlændingestyrelsens hjemting.

# 19. Kontraktens løbetid og forlængelsesadgang

Kontrakten træder i kraft den 1. april 2018 og løber til og med 31. december 2018.

Udlændingestyrelsen har mulighed for at forlænge kontrakten 2 gange á 1 års varighed. Hvis Udlændingestyrelsen ønsker at forlænge kontrakten i henhold til denne bestemmelse, meddeles dette skriftligt til operatøren med 3 måneders varsel inden aftalens planlagte ophør.

# 20. Opsigelse

Hver af parterne kan opsige denne kontrakt skriftligt med tre måneders varsel. Ved opsigelse vil leverandøren skulle sende afrapportering til Udlændingestyrelsen om afviklede aktiviteter under denne kontrakt indtil opsigelsen for at fastlægge, hvorvidt leverandøren vil skulle tilbagebetale ubrugte midler modtaget under denne kontrakt til Udlændingestyrelsen.

Opsigelse kan ske med kortere varsel, såfremt det nødvendiggøres af ændret lovgivning.

# 21. Underskrifter

For Udlændingestyrelsen For leverandøren

Dato: Dato:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Underskrift Underskrift

# 22. Bilag

1. Leverandørens løsningsbeskrivelse i det afgivne tilbud af xx. januar 2018, herunder bilag i det afgivne tilbud
2. Budget (godkendt af Udlændingestyrelsen)